A hét tehén

Tejbehopp

Minden fejés után belelógatja a bal hátsó lábát a teli tejeskannába. Ha ezt nem engedik neki, a bal hátsó lábával belerúg a fejőlányba vagy Gézába, a szomszédjába

Bölömbér

Rendkívül önfejű, szereti szopogatni az ereszről a jégcsapokat, hiába mondják neki a többiek, hogy nem tesz jót a torkának. A legelőn kimondottan a bürökbokrokat keresi fel. Ha bürök nincs, megelégszik a piros alapon fehér pöttyös gombákkal is, vagy egy kis erőspaprikával.

Géza

S(z)ótlan, ritkán bőg bármiért is. Ha Tejbehopp vagy más bajtársa oldalba rúgja, megadással tűri. Annyira nem szeret feltűnősködni, hogy néha a cowgirl fél óráig is keresi, mire észreveszi, hogy ott áll mellette. Nem is tudjuk, miért nem vágtuk még le. Kit is?

Bimbó

Ismeri a betyárbecsület fogalmát, társait bármilyen csíny esetén a végsőkig fedezi. Ezt fordított helyzetben is elvárja, ritkán kapja azonban meg. Kedves szokása, hogy a rózsabimbókat közvetlenül a kifeslés előtt lerágja. Ica néninek, a gazdájának ez a szokás kevésbé kedves.

Heveny

Kedves, jóindulatú, ám hirtelen haragú tehénke. Ha egyszer megsértik, napokig nem szól a merénylőhöz. Ha Ica néni sérti meg, hozzá sem szól, ám végigmegy az árvácskák között, és ritkán téveszt el egyet is. Közben hangosan bőg, de csak magának.

Avar

Barna színű, ebből mindenki tudja, hogy tőle fejik a kakaót. Szeret legelni is, ám nagy kedvence a szomszéd erdő. Ha ide beszabadul, beássa magát a lehullott levelek közé, és napokig ki sem jön. A párducoktól, tigrisektől nem fél, mert jól tudja, hogy messze van a legközelebbi állatkert is.

Rézi

Nevét a család régi, becsődölt sertéstelepének anyakocájáról kapta, feltűnő hasonlóságuk miatt. Szereti társait és a csirkéket, bár ez utóbbiak nem mindig örülnek ennek. Később mindegy már nekik. Amúgy jámbor jószág, egyetlen hibája, hogy nem bírja a Chanel parfüm szagát. Ha ezt megérzi valakin, szét akarja rúgni az istállót. Mivel a cowgirl is erős akaratú, és ez a kedvence, gyakran jön Pista bácsi, az istállórestaurátor a telepre.